送王性之子仲言倅公赴泰州
作者：釋寶曇
朝代：宋

paragraphs: 山陰故侯家，受射幾世世。
袖有換鵝經，父子固多藝。
日高卧東床，吾祖得佳婿。
春風鏡湖波，一夜雨新霽。
得句見眉睫，鬰鬰正相似。
先秦多古書，歲晚足奇字。
盡載米家船，長虹貫都市。
平章要風月，幡然適千里。
論士當及時，鹽車有騄駬。
善護千金軀，斯民望桃李。